“พาณิชย์” เผยยอดค้าชายแดน-ผ่านแดน 10 เดือนแรก โตทะลัก 32% แตะ 1.42 ล้านลบ.
“พาณิชย์” เผยยอดค้าชายแดน-ผ่านแดน 10 เดือนแรก โตทะลัก 32% แตะ 1.42 ล้านลบ. จากช่วงเดียวกันปี 63 อยู่ที่ 8.60 แสนลบ.
“พาณิชย์” เผยยอดค้าชายแดน-ผ่านแดน 10 เดือนแรก โตทะลัก 32% แตะ 1.42 ล้านลบ. จากช่วงเดียวกันปี 63 อยู่ที่ 8.60 แสนลบ.
8 ธ.ค. 2564

นายจุรินทร์ ลักษณวิศิษฏ์ รองนายกรัฐมนตรีและ รมว.พาณิชย์ เผยสถิติการค้าชายแดนและผ่านแดนเดือน ต.ค.64 ที่ประกอบด้วยคู่ค้าสำคัญ 7 ประเทศ คือ เมียนมา มาเลเซีย ลาว กัมพูชา เวียดนาม จีน และสิงคโปร์ มีมูลค่ารวม 148,803 ล้านบาท เพิ่มขึ้น 32.07% จากเดือน ต.ค.63 แบ่งเป็น ไทยส่งออกสูงถึง 82,068 ล้านบาท เพิ่มขึ้น 31.48% และนำเข้า 66,735 ล้านบาท เพิ่มขึ้น 32.81% ได้ดุลการค้า 15,333 ล้านบาท
ส่งผลให้ช่วง 10 เดือน (ม.ค.-ต.ค.) ปี 64 มูลค่ารวม 1.424 ล้านล้านบาท เพิ่มขึ้น 31.72% จากช่วงเดียวกันปี 63 เป็นการส่งออก 860,436 ล้านบาท เพิ่มขึ้น 37.41% และนำเข้า 563,909 ล้านบาท เพิ่มขึ้น 23.89% ได้ดุลการค้า 296,527 ล้านบาท
“เฉพาะตัวเลขส่งออก เราทำได้ทะลุเป้าหมายที่กำหนดไว้ทั้งปีแล้ว ผ่านมา 10 เดือนทำได้ 860,436 ล้านบาท จากเป้าหมายที่เติบโตไม่น้อยกว่า 6% มูลค่า 789,198 ล้านบาท ตอนนี้เกินเป้าหมายถึง 48,251 ล้านบาท” นายจุรินทร์ กล่าว
สำหรับเดือน ต.ค.64 เมื่อพิจารณาเป็นรายประเทศ พบว่า ไทยส่งออกไปเมียนมามีมูลค่าสูงถึง 10,545 ล้านบาท ขยายตัวสูงสุดถึง 111% รองลงมา คือ มาเลเซีย 18,794 ล้านบาท เพิ่มขึ้น 55.86%, ลาว 10,556 ล้านบาท เพิ่มขึ้น 32.93%, จีน 10,526 ล้านบาท เพิ่มขึ้น 28.3%, กัมพูชา 12,387 ล้านบาท เพิ่มขึ้น 20.01%, เวียดนาม 3,718 ล้านบาท เพิ่มขึ้น 18.90% และสิงคโปร์ 3,628 ล้านบาท เพิ่มขึ้น 9.62%
ปัจจัยที่ทำให้มูลค่าการค้าชายแดนและผ่านแดนเพิ่มขึ้นมาจากการค้าโลกขยายตัวต่อเนื่อง ส่งผลทางบวกต่อการค้าชายแดนและผ่านแดนของไทย ค่าเงินบาทอ่อนค่า ทำให้สินค้าไทยแข่งขันได้ กระทรวงพาณิชย์ร่วมกับหน่วยงานที่เกี่ยวข้องเร่งรัดเปิดด่านการค้าที่ปิดไปในช่วงก่อนหน้านี้เพื่อป้องกันการแพร่ระบาดของโควิด-19 ซึ่งล่าสุดเปิดเพิ่มอีก 2 ด่าน คือ ด่านตากใบ กับบูเก๊ะตา ที่ จ.นราธิวาส ทำให้ด่านชายแดนไทย-มาเลเซีย เปิดครบแล้ว 9 ด่าน หรือรวมทั้งประเทศเปิดแล้ว 48 ด่าน และมีแนวโน้มที่จะเปิดได้อีกที่ด่านหนองเอี่ยน จ.สระแก้ว ตรงข้ามกัมพูชา และโครงการจับคู่กู้เงิน สถาบันการเงินกับเอสเอ็มอีส่งออก มีส่วนช่วยให้เอสเอ็มอีส่งออกคล่องตัวขึ้น
“เรื่องการเปิดด่าน ได้สั่งการให้ปลัดกระทรวงพาณิชย์หารือกับทุกฝ่ายที่เกี่ยวข้อง เพื่อให้ไทยได้ใช้ประโยชน์จากเส้นทางรถไฟจีน-ลาวในการขนส่งสินค้าออกไป ซึ่งจะเชิญผู้ส่งออก ผู้เกี่ยวข้องมาหารือเร็วๆ นี้ ส่วนมาตรการป้องกันโควิด-19 สายพันธุ์โอมิครอนต้องแยกกัน เรื่องวกับคนข้ามแดนเป็นเรื่องที่สาธารณสุข และ ศบค. ดำเนินการ แต่ในส่วนของรถสินค้าข้ามแดน มีการเฝ้าระวังทั้ง 2 ฝั่งอยู่แล้ว ทำให้ดำส่งสินค้าออกไปได้” นายจุรินทร์ กล่าว
ด้านนายกีรติ รัชโน อธิบดีกรมการค้าต่างประเทศ กล่าวว่า ปี 65 ตั้งเป้าหมายมูลค่าการค้าชายแดนและการค้าผ่านแดนไว้ขยายตัว 6-8% จากปี 64 แต่ยังต้องหารือกับภาคเอกชน เพื่อประเมินสถานการณ์อีกครั้งหนึ่ง โดยต้องประเมินปัจจัยต่างๆ ที่มีผลกระทบ โดยเฉพาะสถานการณ์โควิด-19 ที่ต้องติดตามใกล้ชิด